Carri lo Roet

Carri lo Roet (Carry-le-Rouet en francés) es una comuna provençala situada dins lo departament dei Bocas de Ròse e la region de Provença-Aups-Còsta d'Azur. Es una estacion balneària e una zòna de residéncia periurbana entre lei vilas de l'Estanh de Bèrra e Marselha.

 Geografia 

Carri lo Roet se situa sus lo pendís meridionau de la Cadena de l'Estaca entre Lo Martegue au nord-oèst, la Mar Mediterranèa au sud, Marselha a l'èst e l'Estanh de Bèrra au nòrd. S'estend sus un plan litorau mai ò mens estrech e sus lei còlas vesinas. Lo clima es de tipe mediterranèu amb d'ivèrns doç e d'estius cauds e eissuchs. Es marcat per una certana ariditat amb solament 517,7 mm de precipitacions anualas. Es tanben influenciat per lo magistrau que bofa regularament dempuei lo nòrd-oèst. Coma per leis autrei vilas de la region, la vegetacion dominanta es constituida de garriga e de pineda.

 Istòria 

L'istòria anciana de Carri lo Roet es mau coneguda. L'endrech es frequentat dempuei lo periòde finau de l'Edat de Pèira coma o mòstra l'existéncia de vestigis datant de  ans dins lo quartier dau Roet. L'existéncia dei dos vilatges a l'origina de la vila actuala es clarament atestada en 1253 dins de documents regardant un conflicte entre dos senhors locaus. En 1584, la populacion, dependenta de la senhoriá de Castèunòu foguèt organizada a l'entorn d'una torre de defensa. Venguèt la basa d'un vilatge de pescaires.

En 1915, la dubertura de la linha de camin de fèrre de la Còsta Blava permetèt de desenclavar lo vilatge. Aquò permetèt de començar la modernizacion de la vila que foguèt electrificada en 1940. Pasmens, en 1924, aqueu procès menèt a la separacion dei quartiers oèst que venguèron una comuna independenta sota lo nom de Sausset dei Pins. Après la Segonda Guèrra Mondiala, lo vilatge aviá una populacion de 646 abitants. Conoguèt un desvolopament progressiu, basat sus la construccion de quartiers novèus, durant la segonda mitat dau sègle XX amb l'amainatjament de la zòna industriala de Fòs e l'aparicion dau periurbanisme. La populacion agantèt ansin mai de  estatjants a la fin dau sègle avans de s'estabilizar dins leis ans 2000-2010.

 Cultura 


En causa de sa talha pichona, Carri lo Roet a un patrimòni culturau reduch. Dins aquò, existís quauquei monuments ancians coma la Capèla dau Roet qu'es una pichona glèisa fondada a la fin de l'Edat Mejana. Destrucha, foguèt restaurada en 1877. Se fau tanben nòtar l'existéncia de plusors pònts ferroviaris de remarca lòng de la linha de camin de fèrre. Enfin, au nivèu gastronomic, foguèt fondada una fèsta de l'orsinada en 1956 qu'existís totjorn a l'ora d'ara.

 Annèxas 

 Liames intèrnes 

 Còsta Blava.
 Mar Mediterranèa.

 Personalitats liadas amb la comuna 

 Philippe Jourde.
 Fernandel.
 Jean-Pierre Foucault.

 Bibliografia 

 Nòtas e referéncias 

Categoria:Comuna dei Bocas de Ròse
Categoria:Comuna de Provença